**A Női Jogokért Felelős Tematikus Munkacsoport**

**ajánlásai**

**az Emberi Jogi Munkacsoport számára**

A Női Jogokért Felelős Tematikus Munkacsoport **2013-ban három ülést tartott** február 21-én, május 23-án és november 14-én. Az üléseken a női jogokat érintő általános felvetéseken túl, a családon belüli erőszak büntetőjogi szabályozása, és *a nőkkel szembeni hátrányos megkülönböztetés minden formájának kiküszöböléséről szóló ENSZ-egyezményhez*  (CEDAW) kapcsolódó jelentések és az CEDAW Egyezmény végrehajtását vizsgáló Bizottság ország-specifikus ajánlásainak megtárgyalására került sor, továbbá megvitatásra kerültek a női jogok területén felmerült fontos események, úgy mint az *Európa Tanácsnak a nőkkel szembeni erőszak és a kapcsolati erőszak elleni küzdelemről és azok megelőzéséről szóló Egyezménye* aláírását előkészítő CAHVIO Munkacsoport felállítása, az Egyezmény harmadik évfordulója alkalmából megrendezésre került isztambuli konferencia, valamint az első Nőkongresszus megrendezése.

Az üléseken résztvevők listáját a melléklet tartalmazza.

**Az alábbiakban összefoglaljuk a Női Jogokért Felelős Tematikus Munkacsoport 2013-ben tartott ülései eredményeképp összegzett ajánlásait az Emberi Jogi Munkacsoport számára.**

1. **Fogyatékkal élők helyzete**

A Fáy Károly Hallássérült és Fogyatékos Személyek Egyesülete felhívta a figyelmet a fogyatékos nők hátrányos helyzetére. Kiemelték, hogy **a fogyatékkal élő személyek érdekérvényesítő képessége alacsonyabb**, nehezen, bátortalanul fejezik ki magukat, így sokszor a hatóságok nem értesülnek az őket ért bántalmazásról, megalázó bánásmódról. Ennek okán merült fel az igénye egy fokozottabb jelzőrendszer és segítőkből álló csapat kiépítésének.

|  |
| --- |
| **Ajánlás I.**  **Kérjük, hogy az Emberi Jogi Munkacsoport fontolja meg, milyen lépéseket lehet tenni a fogyatékkal élő személyek helyzetének javítása érdekében, esetleg egy fokozottabb jelzőrendszer, segítői szervezetek létesítésével.** |

**2. Társadalmi egyeztetés**

A Női Jogokért Felelős Tematikus Munkacsoport ülésén megjelent civil szervezetek szorgalmazták **a jogszabálytervezetek közvetlenebb, és aktívabb társadalmi egyeztetését**. Ennek megvalósításaként javasolják, hogy a jogszabály-tervezetek közvetlenül kerüljenek megküldésre, az arra igényt tartó civil szervezeteknek.

|  |
| --- |
| **Ajánlás II.**  **Kérjük, hogy az Emberi Jogi Munkacsoport tárgyalja meg, van-e mód arra, hogy az előzetesen e célból regisztrált civil szervezetek, az őket érintő jogszabálytervezetekről, a társadalmi egyeztetés keretében rövid véleményezési határidővel, közvetlenül megküldés útján is értesüljenek, fokozva ezzel a társadalmi egyeztetés hatékonyságát.** |

1. **Kapcsolati erőszak tényállása**

A Női Jogokért Felelős Tematikus Munkacsoport a második ülésén a Btk. 212/A. §-a szerint büntetendő *kapcsolati erőszak* tényállását vitatta meg. A jelenlegi szabályozással kapcsolatban a civil szervezetek több kritikát fogalmaztak meg.

NANE Egyesület kiemelte annak fontosságát, hogy a figyelem ne csak a közvetlen áldozatokra összpontosuljon, hanem a közvetett áldozatokra, a gyermekekre is. A gyermekeket is védeni kell, hiszen az érintettségük okán a következmények sokkal súlyosabbak lehetnek, mint ahogy az először tűnik. Követendő példaként említette a *svéd modellt*, ahol a kapcsolati erőszak áldozatainak, a gyermekeknek és a nőknek a védelme fokozottabban valósul meg. Fontos, hogy a **gyermekeket és a nőket együtt védelmezze a jogi szabályozás**.

Kritikaként fogalmazódott meg az is, hogy **a védelemnek akkor is fenn kell állnia, amikor a bántalmazott nő nem mer kilépni a kapcsolatból**, és a bántalmazó ellen fordulni. A szabályozásban ezt is meg kell jeleníteni.

NANE véleménye szerint, a **jelenlegi rendszer nem ismeri fel a bántalmazót**, ezért fordulhat elő, hogy a gyermek magához a bántalmazóhoz kerül elhelyezésre.

A NANE, a Magyar Női Érdekérvényesítő Szövetség és a PATENT az új szabályozás hibájaként értékelte, hogy feltételezi **a bántalmazó és a bántalmazott párkapcsolati együttélését**, vagy korábbi együttélését, holott véleményük szerint, az nem lehet feltétele a kapcsolati erőszak megállapításának. Ezzel kapcsolatosan a Fáy Károly Hallássérült és Fogyatékos Személyek Egyesülete valamint az ÉFOESZ és a FESZT is fontosnak tartotta megemlíteni, hogy a kapcsolati erőszak megjelenése **nem csupán párkapcsolat esetén észlelhető. Bármilyen más családi, vagy gondnokolti viszonyban** is gyakran megjelenik az erőszak, így azokat indokolatlan kizárni a tényállásból.

A Magyar LMBT Szövetség hozzátette, hogy a homoszexuális kapcsolatok áldozatai fokozottan védendők, hiszen több szempontból is áldozattá válnak társadalmi negatív megítélésük által. Az erőszak előfordulhat a családon belül, vagy a volt heteroszexuális partner és a meglévő homoszexuális erőszakos partner által. Mindehhez társul, hogy sokszor önmagukat okolják a kialakult helyzet miatt. Kérik tehát, hogy a tényállás terjedjen ki az együtt nem élő, **intim partnerekre is, valamint volt partnerekre**.

Továbbá a fentieket kiegészítve a civil szervezetek hiányolták a kötelező minimum büntetési tétel meghatározását a tényállásból.

|  |
| --- |
| **Ajánlás III.**  **Kérjük, hogy az Emberi Jogi Munkacsoport vitassa meg, valamint kérje ki az Büntetőjogi Kodifikációs Főosztály véleményét arról, hogy az alábbi javaslatok beépíthetőek-e a kapcsolati erőszak tényállásába:**   * **a gyermekek védelme, ennek feltüntetése a tényállásban;** * **a „párkapcsolati együttélés” mint feltétel törlése, a tényállás kiterjesztése az együtt nem élő személyekre, és a más kapcsolatban (pl: gondnokolt-gondnok) együtt élő személyekre;** * **minimum büntetési tétel meghatározása.** |

1. **CEDAW jelentés**

A CEDAW jelentések és ország-specifikus ajánlások kapcsán kiemelésre került, hogy fontos előkészíteni egy **ütemtervet,** ami tartalmazza a CEDAW ország-specifikus ajánlásaiban foglaltak megvalósításának fázisait, és amire a civil szervezetek is reflektálni tudnak majd. Elsősorban a rövid határidejű (kétéves) ajánlásokat szükséges ilyen formában feldolgozni.

A TASZ a jelentéssel kapcsolatban kiemelte, hogy a **meddővé tétel** kérdéskörében fontos garanciákkal körbebástyázni a szabályozást, hogy **ne történhessen meg, hogy akaratuk ellenére teszik meddővé a cselekvőképtelen, vagy korlátozottan cselekvőképes fogyatékkal élő személyeket**. Kutatásaik szerint 11esetből 9 esetben nem az érintett hozza meg a döntést, illetve a gondnok az érintett véleményének figyelmen kívül hagyásával dönt.

|  |
| --- |
| **Ajánlás IV.**  **Kérjük, hogy az Emberi Jogi Munkacsoport vitassa meg a CEDAW jelentésekkel kapcsolatos ütemterv kidolgozásának szükségességét, továbbá, jelezze a meddővé tétel szabályozásával kapcsolatos aggályokat az illetékes tárca felé.** |

***Kérjük, hogy a Tisztelt Emberi Jogi Munkacsoport szíveskedjen a lent megfogalmazott ajánlásokat a soron következő ülésen megvitatni, és amennyiben azt indokoltnak tartja a Kormány elé terjeszteni.***

Budapest, 2014. január 22.

**MELLÉKLET**

|  |
| --- |
| **Nők Jogaiért felelős tematikus munkacsoport résztvevők** |
| KIM – EU és Nemzetközi Igazságügyi Együttműködésért Felelős Helyettes Államtitkárság |
| NGM Foglalkoztatáspolitikáért Felelős Államtitkárság |
| EMMI Szociális, Család-és Ifjúságügyért Felelős Államtitkárság |
| NGM Foglalkoztatáspolitikai Államtitkárság |
| HM Parlamenti Államtitkárság |
| Alapvető Jogok Biztosának Hivatala |
| Századvég Alapítvány |
| Baptista Szeretetszolgálat |
| ÉFOÉSZ Komárom-Esztergom Megyei Értelmi Sérültek és Segítőik Egyesülete, FESZT |
| Fáy Károly Hallássérült és Fogyatékos Személyek Egyesülete |
| Magyar LMBT Szövetség |
| Magyar Női Érdekérvényesítő Szövetség |
| Nők a Magyar Nemzetért Közhasznú Egyesület |
| PATENT |
| NANE Egyesület |
| Roma Nővédelmi Közhasznú Szervezet |
| Születésház Közhasznú Egyesület |
| MONA Alapítvány |
| ERRC |
| Egyenlő Bánásmód Hatóság |
| KÜM |
| KÜM ENSZ Főosztály |
| KIM Emberi Jogi Munkacsoport Titkársága |
| Család, Gyermek, Ifjúság Egyesület |
| Csodacsalád Egyesület |
| ERGO Európai Regionális Szervezet |
| Fehér Kereszt Gyermekvédő Alalpítvány |
| Központ a Mentális Sérültek Jogaiért Alalpítvány |
| Magyar Leszbikus, Meleg, Biszexuális és Transznemű Szövetség |
| Tribunus Jogsegélyszolgálat Közhasznú Egyesület |
| Nagycsaládosok Országos Egyesülete NOE, megfigyelő |
| KALÁSZ, megfigyelő |
| KIM Emberi Jogi Munkacsoport Titkársága |
| AJBH |
| Társaság a Szabadságjogokért TASZ |